नारदस्मृतिः/व्यवहारपदानि/साहसम्
<table>		
		
<td><p>		
	सहसा क्रियते कर्म यत्किंचिद्बलदर्पितैः   ।तत्साहसं इति प्रोक्तं सहो बलं इहोच्यते   । । १४.१  । ।	</p>
<td><p>		
	तत्पुनस्त्रिविधं ज्ञेयं प्रथमं मध्यमं तथा   ।उत्तमं चेति शास्त्रेषु तस्योक्तं लक्षणं पृथक्  । । १४.२  । ।	</p>
<td><p>		
	फलमूलोदकादीनां क्षेत्रोपकरणस्य च   ।भङ्गाक्षेपोपमर्दाद्यैः प्रथमं साहसं स्मृतम्  । । १४.३  । ।	</p>
<td><p>		
	वासःपश्वन्नपानानां गृहोपकरणस्य च   ।एतेनैव प्रकारेण मध्यमं साहसं स्मृतम्  । । १४.४  । ।	</p>
<td><p>		
	व्यापादो विषशस्त्राद्यैः परदारप्रधर्षणम्  ।प्राणोपरोधि यच्चान्यदुक्तं उत्तमसाहसम्  । । १४.५  । ।	</p>
<td><p>		
	तस्य दण्डः क्रियापेक्षः प्रथमस्य शतावरः   ।मध्यमस्य तु शास्त्रज्ञैर्ज्ञेयः पञ्चशतावरः   । । १४.६  । ।	</p>
<td><p>		
	वधः सर्वस्वहरणं पुरान्निर्वासनाङ्कने   ।तदङ्गच्छेद इत्युक्तो दण्ड उत्तमसाहसे   । । १४.७  । ।	</p>
<td><p>		
	अविशेषेण सर्वेषां एष दण्डविधिः स्मृतः   ।वधादृते ब्राह्मणस्य न वधं ब्राह्मणोऽर्हति   । । १४.८  । ।	</p>
<td><p>		
	शिरसो मुण्डनं दण्डस्तस्य निर्वासनं पुरात् ।ललाटे चाभिशस्ताङ्कः प्रयाणं गर्दभेन च   । । १४.९  । ।	</p>
<td><p>		
	स्यातां संव्यवहार्यौ तौ धृतदण्डौ तु पूर्वयोः   ।धृतदण्डोऽप्यसंभोज्यो ज्ञेय उत्तमसाहसे   । । १४.१०  । ।	</p>
<td><p>		
	तस्यैव भेदः स्तेयं स्याद्विशेषस्तत्र चोच्यते   ।अतिसाहसं आक्रम्य स्तेयं आहुश्छलेन तु   । । १४.११  । ।	</p>
<td><p>		
	तदपि त्रिविधं प्रोक्तं द्रव्यापेक्षं मनीषिभिः   ।क्षुद्रमध्योत्तमानां तु द्रव्याणां अपकर्षणात् । । १४.१२  । ।	</p>
<td><p>		
	मृद्भाण्डासनखट्वास्थि दारुचर्मतृणादि यत् ।शमीधान्यमुद्गादीनि क्षुद्रद्रव्यं उदाहृतम्  । । १४.१३  । ।	</p>
<td><p>		
	वासः कौशेयवर्जं च गोवर्जं पशवस्तथा   ।हिरण्यवर्जं लोहं च मध्यं व्रीहियवा अपि   । । १४.१४  । ।	</p>
<td><p>		
	हिरण्यरत्नकौशेय स्त्रीपुंगोगजवाजिनः   ।देवब्राह्मणराज्ञां च द्रव्यं विज्ञेयं उत्तमम्  । । १४.१५  । ।	</p>
<td><p>		
	उपायैर्विविधैरेषां छलयित्वापकर्षणम्  ।सुप्तप्रमत्तमत्तेभ्यः स्तेयं आहुर्मनीषिणः   । । १४.१६  । ।	</p>
<td><p>		
	सहोढग्रहणात्स्तेयं होढेऽसत्युपभोगतः   ।शङ्का त्वसज्जनैकार्थ्यादनायव्ययतस्तथा   । । १४.१७  । ।	</p>
<td><p>		
	भक्तावकाशदातारः स्तेनानां ये प्रसर्पताम्  ।शक्ताश्च य उपेक्षन्ते तेऽपि तद्दोषभागिनः   । । १४.१८  । ।	</p>
<td><p>		
	उत्क्रोशतां जनानां च ह्रियमाणे धनेऽपि च   ।श्रुत्वा ये नाभिधावन्ति तेऽपि तद्दोषभागिनः   । । १४.१९  । ।	</p>
<td><p>		
	साहसेषु य एवोक्तस्त्रिषु दण्डो मनीषिभिः   ।स एव दण्डः स्तेयेऽपि द्रव्येषु त्रिष्वनुक्रमात् । । १४.२०  । ।	</p>
<td><p>		
	गवादिषु प्रणष्टेषु द्रव्येष्वपहृतेषु वा   ।पदेनान्वेषणं कुर्युरा मूलात्तद्विदो जनाः   । । १४.२१  । ।	</p>
<td><p>		
	ग्रामे व्रजे विवीते वा यत्र संनिपतेत्पदम्  ।वोढव्यं तद्भवेत्तेन न चेत्सोऽन्यत्र तन्नयेत् । । १४.२२  । ।	</p>
<td><p>		
	पदे प्रमूढे भग्ने वा विषमत्वाज्जनान्तिके   ।यस्त्वासन्नतरो ग्रामो व्रजो वा तत्र पातयेत् । । १४.२३  । ।	</p>
<td><p>		
	समेऽध्वनि द्वयोर्यत्र तेन प्रायोऽशुचिर्जनः   ।पूर्वापदानैर्दृष्टो वा संसृष्टो वा दुरात्मभिः   । । १४.२४  । ।	</p>
<td><p>		
	ग्रामेष्वन्वेषणं कुर्युश्चण्डालवधकादयः   ।रात्रिसंचारिणो ये च बहिः कुर्युर्बहिश्चराः   । । १४.२५  । ।	</p>
<td><p>		
	स्तेनेष्वलभ्यमानेषु राजा दद्यात्स्वकाद्धनात् ।उपेक्षमाणो ह्येनस्वी धर्मादर्थाच्च हीयते   । । १४.२६  । ।	</p>